שמעון וולף אוירבך

הרב שמעון וולף אוירבך (סביבות ה'ש"י, 1550 – י"ז בחשוון ה'שצ"ב, 12 בנובמבר 1631, פראג) היה רב בכמה ערים במזרח ומרכז אירופה, בהן טורובין, לובמלא, לובלין, פשמישל, פוזנן, וינה ופראג, מרבני "ועד ארבע ארצות" וראש ישיבה בלובלין. מאבות משפחת אוירבך.

תולדות חייו
נולד בשנת ה'ש"י (1550) לערך בווינה או בפוזנן, לאביו ר' דוד טעבל. לפי מקורות רבים היה חתנו של המהרש"ל, ולפי טענה אחרת היה זה רב אחר בעל שם דומה.

התמנה לכהן כרב בטורובין, לאחר מכן בלובמלא. בשנת ה'של"ח התמנה לרב וראש ישיבה בלובלין, במקומו של המהרש"ל. בישיבתו למדו מאות תלמידים, בהם רבי יהושע העשיל חריף מקראקא. בלובלין נוצרו קשרי ידידות בינו לבין מהר"ם מלובלין, שעמד אף הוא בראשות ישיבה בעיר. בלובלין כיהן עד שנת 1584.

מלובלין עבר לכהן כרבה של פרעמישלא. אין ידוע בדיוק באילו שנים חי שם. בשבתו בפרעמישלא כיהן כדיין ב"ועד ארבע ארצות", וחתימתו מופיעה על מסמכים רבים יחד עם גדולי הדור. מספר שנים לאחר מכן התמנה לרבה של פוזנן והרב הראשי של מחוז "פולין גדול". בשנת ה'שפ"ט עבר לכהן כרבה של וינה וכל אוסטריה. זמן קצר לאחר מכן, בסביבות שנת ה'ש"צ, עבר לכהן כרבה של פראג, במקומו של הרב יום טוב ליפמן הלר שהודח מתפקידו על ידי השלטונות. בתפקיד זה כיהן כשנתיים, עד לפטירתו בי"ז בחשוון ה'שצ"ב (12 בנובמבר 1631). נקבר בבית הקברות היהודי העתיק בפראג.

לקריאה נוספת
 נתן רפאל אויערבך, הגאון ר' שמעון וואלף אויערבך זצ"ל, ה' ש"י (?) - ה' שצ"ב. בתוך: ישורון יב (ה'תשנ"ג) עמ' תרנה–תרצב.
 שלמה אנגלארד, לתולדות הג"ר שמעון וולף אויערבך, בתוך: ישורון יד (ה'תשס"ד) עמ' תתריב–תתרכב.
 נתן רפאל אויערבאך, שומרי משמרת הקודש: הרבנים למשפחת אויערבך באשכנז, הוצאת פלדהיים, ירושלים, ה'תש"ע, עמ' 36–77.

הערות שוליים

ראשוני האחרונים
רבנים פולנים
ראשי ישיבה פולנים
פשמישל: רבנים
לובלין: רבנים
פוזנה: רבנים
וינה: רבנים
פראג: רבנים
יהודים הקבורים בבית הקברות היהודי העתיק בפראג
נפטרים ב-1631